SKRIFTLIG FORESPØRGSEL E-1072/02

af Erik Meijer (GUE/NGL) til Kommissionen

(17. april 2002)

Om: Import af træbregnen Dicksonia antarctica og den dermed forbundne trussel for arten

1. Er Kommissionen bekendt med den rapport, der var trykt i The Times den 18. februar 2002, og som omhandlede den populære brug af træbregnen Dicksonia antarctica som dekorativ haveplante og den dermed forbundne trussel for arten?

2. Planten importeres lovligt til Den Europæiske Union, og 91 % af denne import går til Storbritannien, hvor der i haveprogrammer på tv er blevet reklameret for denne plante. I løbet af de sidste fem år er der lovligt blevet importeret 140 000 planter, hvoraf næsten halvdelen er hentet i den fri natur. Disse bregner erstattes ikke af nye, idet denne plantes reproduktionstid er uhyre langsom. Ifølge Verdensnaturfonden, som har offentliggjort en rapport om det emne, der var genstand for artiklen i The Times, hentes de fleste træbregner i fugtige regnskove, som har eksisteret i århundreder, og der ydes tilskud til skovning, som ødelægger de naturlige habitater i de sydøstlige stater i Australien som Victoria og Tasmanien.

3. Er Kommissionen enig i, at et fuldstændigt forbud mod ovennævnte import ville være den bedste løsning, set i lyset af, at det er umuligt at se forskel på bregner, der er hentet i den fri natur, og dem, der er dyrket specielt til ovennævnte marked? Agter Kommissionen at indføre et sådant forbud, eller er det Kommissionens opfattelse, at der findes andre effektive metoder til at bevare disse unikke arter?

Svar afgivet på Kommissionens vegne af Margot Wallström

(6. juni 2002)

1. Kommissionen har kendskab til rapporten Alert over tree ferns loved by TV garden makeovers offentliggjort i The Times fra den 18. februar 2002, lige så vel som rapporten fra Verdensnaturfonden (WWF) med titlen Traded towards extinction fra februar 2002.

2. Den internationale handel med udryddelsestruede vilde planter er reguleret ved konventionen om international handel med udryddelsestruede vilde dyr og planter (CITES). I EU gennemføres CITES-bestemmelserne ved Rådets forordning (EF) nr. 338/97(1) og Kommissionens forordning (EF) nr. 1808/2001(2).

Dicksoniaceae spp. var opført på CITES-liste II og i bilag B til Rådets forordning (EF) nr. 338/97 indtil marts 2000, da man på CITES-partskonferencen enedes om at ændre status for arterne Dicksoniaceae spp. til Dicksonia spp. (kun hidrørende fra Nord- og/eller Sydamerika). Forslaget om denne delvise undtagelse

fra listerne var resultatet af en revurdering af spørgsmålet i CITES' plantekomité. Herunder erkendtes det, at Dicksonia antarctica var en af de arter, som der blev drevet handel med i større mængder, men man mente ikke, at handelen var en trussel mod artens bevarelse (med undtagelse af Nord- og Sydamerika). Derudover blev den kommercielle handel med træbregner anset for at være ansvarligt reguleret i både Australien og New Zealand.

3. Spørgsmål vedrørende forbud mod import heraf til EU kan drøftes i den videnskabelige undersøgelsesgruppe (SRG), som er et rådgivende organ nedsat i medfør af artikel 17 i Rådets forordning (EF) nr. 338/97. For øjeblikket foreligger der ingen forslag fra medlemsstaterne om at forbyde al kommerciel import af Dicksonia antarctica. Fremkommer der nye oplysninger om handelen, vil disse blive undersøgt nøje.

(1) Rådets forordning (EF) nr. 338/97 af 9. december 1996 om beskyttelse af vilde dyr og planter ved at regulere handelen hermed, EFT L 61 af 3.3.1997.

(2) Kommissionens forordning (EF) nr. 1808/2001 af 30. august 2001 om gennemførelsesbestemmelser til Rådets forordning (EF) nr. 338/97, EFT L 250 af 19.9.2001.